JY LEES NOU Badkamerteëls: Speel met vorm, patroon en tekstuur
Teëls kan in 'n verskeidenheid patrone gelê word, soos die patrone in dié kontemporêre badkamer illustreer. Die wit teëls is in 'n vertikale baksteenpatroon (strekverband) gelê. .
Gee jou badkamer trefkrag met treffende teëls op die mure óf die vloer!
Foto's Henrique Wilding en Francois Oberholster
Daar's niks verkeerd met gewone wit badkamerteëls nie, maar danksy die jongste opwindende vorms, teksture en kleure wat dikwels spreek van uitmuntende vakmanskap, kan opknappers nou die asemrowendste ruimtes skep met teëls!
Natuurlik kom dié aan die bopunt van die mark teen 'n aardige prys, maar jy het dikwels net een of twee vierkante meter nodig as fokuspunt. Dink aan net een muur, 'n spatpaneel agter die wasbak, selfs net die stortvloer...
Hoewel die meeste teëls steeds ingevoer word, maak al hoe meer plaaslike vervaardigers hul merk in die keramiekbedryf. Sharon Kensley, wat Akashic Tiles in Knysna drie jaar gelede gekoop het, verduidelik: "Die bedryf is beslis besig om plaaslik uit te brei. Ons motivering was en is steeds ons passie vir keramiek, en 'n manier om ons kreatiwiteit uit te druk." Sy sê wat hul teëls se prys opstoot, is die intensiewe handearbeid wat dit behels.
Maar ook in die hoofstroom-teëlmark is plaaslike handelaars op loer na nuwe ontwerpe en afdrukke wat aan huiseienaars die geleentheid gee om iets buitengewoons te skep.
Volgens Nina Appiah-Baiden van Stiles is daar benewens die besonderse vorms en patrone wat jy met seshoekige, sirkelvormige en ander dekorteëls kan skep, deesdae ook 'n neiging om teëls in verskillende patrone te lê, byvoorbeeld die trendy visgraatpatroon – alles maniere om 'n fantastiese voorkoms te skep.
Die smukkas in dié badkamer is 'n aangepaste buffetkas in die mideeuse moderne styl, met dieselfde teëls op die blad as teen die muur daaragter. "Alcolin Flexi-Tiler is 'n pasta met uitstekende hegting en buigsaamheid, wat dit uiters geskik maak vir gebruik op 'n pragtige meubelstuk soos dié. Maak seker die hout is skoon en droog, wend die kleefmiddel aan die hout (dis gereed vir gebruik) en druk die teëls daarin. Gee 24 uur kans om droog te word voordat jy dit met 'n sementbasis-voegbry afrond," sê Heidi Masters, hoof van bemarking by Alcolin. "Moenie voegbry aansmeer voor die kleefmiddel droog is nie, anders kan die teëls later loskom."
Die sogenaamde KitKat-patroon is nou baie gewild.
Kom saam winkels toe. Dié skoonhede sal vir seker indruk maak!
1 Kruisteël (15 x 15 cm en 10 mm dik) van Limesite-beton, te kry in verskillende kleure en geskik vir binne en buite, asook nat ruimtes R1 035/m², Wolkberg
2 Realonda Hex Zellige-porseleinteëls met 'n glansafwerking (26,5 x 51 cm) R790/m², Stiles
3 'n Versameling handgemaakte teëls in Emerald, Amazon Green en Amazon Blue, R1 650-R2 650/m², Akashic Tiles
4 Geglasuurde Bejmat-teëls in Emerald (15 x 5 cm) R2035,50 per pak (0,80 m²), Opia Design
5 Seshoekige Midnight & Bone-teël met pyl-ontwerp (23 x 20 cm) R1207,50 per pak (18 teëls), Opia Design
6 Handgemaakte Arigato-teël in Jade en Light Olive R2800/m², Akashic Tiles
1 Pienk Riad Cuadrado-teël (10 x 10 cm) R795/m², Decobella
2 Fallen Fan-keramiek/porselein-mosaïekteëls in 'n swart glansafwerking R117,14 per vel (27,5 x 30 cm, 8 mm dik), Douglas Jones
3 Iva-teël (24 x 2,5 cm, 16 mm dik) van Limesite-beton, te kry in verskillende kleure en geskik vir binne en buite, asook nat ruimtes R1035/m², Wolkberg
4 Handgemaakte African Clay Honeycomb-teël (15 x 8 cm) R2995/m², Rialheim
5 Emerald & Milk Ando-sementteël (20 x 20 cm) R880 per pak (18 teëls), Opia Design
Claire Russon wou 'n besonderse badkamer skep wat 'n prettige element in haar huis in Hermanus sou bring. "Ek hou van badkamers wat 'n bietjie meer bied as net hul funksie," vertel sy. "My inspirasie was die Victoria + Albert-bad wat my man vir my present gegee het. Omdat ek die hele agtermuur wou teël om diepte te skep, moes die ontwerp weelderig wees, nie busy and dizzy nie! Die eenvoudige mat grys-en-wit teëls was perfek en die blompatroon verskaf net die nodige effek van beweging."
In die tweede badkamer in haar huis het Claire verskillende teëls in die stort gebruik en dit oor die hele vloerbreedte tot onder die bad gelê. "Die blou in die teëls weerspieël die kleure van die see wat 'n mens deur die ronde venster kan sien. Aangesien die teëls oorskiet van ander projekte was, kon ek 'n bekostigbare vloer skep en na hartelus meng en pas. Ek hou van die speelsheid wat die verskillende ontwerpe aan die formele visgraatpatroon gee." Dit het nou 'n dekoratiewe element geword wat nie net funksioneel is nie. Oorskietteëls van Veelvlak
Die toilet word slim versteek deur 'n lae muur agter die bad; die stort is regs met 'n kontemporêre staalraam-afskorting. Teëls van Lasco Architectural Components; bad van Victoria + Albert; vloer afgevlak met Cemcrete in die kleur Grey; ontwerp deur Newman Architecture and Design; skrynwerk deur Kadesh Laveh
Foto geneem by Blue Anchor in Hermanus (perfecthideaways.co.za)
Andrea Jung Abbou is eenvoudig dol oor die groen boogvormige fokuspunt agter die bad in haar huis in Constantia, Kaapstad. "Boë was al in die Romeinse tye betekenisvolle struktuurelemente," vertel sy. "Hier vorm dit treffende dekordetail én omsluit dit die aksentkleur in die vertrek. So 'n enkele fokusmuur het veel groter dekorwaarde as 'n hele geteëlde muur. Groen is vir my 'n kleur wat indruk maak sonder dat dit steur; dis so kalm."
Handgemaakte reghoekige klompie-teëls in Aqua tot Green (R5450/m²), Veelvlak; terracotta-vloerteëls te kry by Shaw Tec
Foto geneem by Limewood Lodge in Constantia (instagram.com/limewoodlodge, perfecthideaways.co.za)
Die huiseienaar Jan Beamish se dogter Ali hou so baie van groen, toe gryp sy die kans aan om dit in Ali se badkamer te gebruik. "Sy wou dieselfde lewendige eklektiese gevoel hê as in haar slaapkamer met sy smaraggroen fokusmuur en plakpapier met eksotiese voëls in die ontwerp." Die marmerblad bring 'n tikkie weelde in saam met die koper-ligtoebehore en -spieëlraam. "Ons binneversiering behels heelwat ligte, natuurlike kleure en die groen in hierdie slaap- en badkamer is 'n welkome verandering. Dit maak my dogter baie gelukkig!" sê Jan met 'n glimlag. Soortgelyke teëls te kry by Quadrata
Foto geneem by Sea Change, St James (capevillacollection.com, perfecthideaways.co.za)
Wie't gesê jy moet by een kleur hou as jy teëls in 'n visgraatpatroon vir jou stort kies? Ons hou van die kombinasie van blou en groen skakerings. Hierdie 8 mm dik teël met sy glansafwerking is geskik vir muuroppervlakke binne en buite. Mosaico Vero Mattoni Aquamarine-reeks van Stiles
Groen is groot
Ná die onstuimige afgelope 18 maande blyk groen die kleur te wees wat almal nou nodig het – dis omdat dit kalmeer en vertroos, aldus die kleurkonsultant Lien Potgieter. "Deur groen in ons huise te gebruik, nooi ons balans en hoop binne," verduidelik sy. "Groen, en by implikasie die natuur, het die wonderlike vermoë om ons na liggaam, hart en siel te verfris. Dit simboliseer ook groei en oorvloed.
"Groen is die kleur van vernuwing, en ook van nuuskierigheid, en dis merkbaar hoeveel mense tydens die inperkings nuwe stokperdjies of verdere studie aangepak het.
"Oor watter skakerings tans die botoon voer, sê Lien dat enige groen wat vars lyk 'n goeie keuse is. "Dit moet jou onmiddellik beter, gesonder en gelukkiger laat voel," sê sy. "Vermy groene met te veel swart en kyk liewer na ligter skakerings. In 'n badkamer behoort jou mikpunt te wees om 'n oase te skep, 'n plek waar jy kan ontspan en herstel."
Oorweeg hierdie kombinasies met groen:
• Groen en hout skep 'n baie aardse en ontspanne dog soliede woud-atmosfeer.
• Groen en wit bevorder 'n skoon, vars gevoel.
• Groen en metaalkleure wek die indruk van weelde en oordaad.
• Groen en blougroen of turkoois skep 'n paradyslike eilandluim.
Kontak 083 691 3569, lienpotgieter.co.za
Toe die binneontwerper Etienne Hanekom sy huis op Malmesbury begin opknap, het hy die gesinsbadkamer deel van die hoofslaapkamer gemaak in een groot oopplanvertrek, met net 'n skerm wat die twee ruimtes skei. 'n Groen kleurskema was vir hom die logiese keuse vir die mure aangesien dit hom herinner aan die grasgroen koringlande in die hartjie van die winter in die Swartland. "Nou kan ek die groenigheid ook in die somer geniet wanneer alles buite vaal is," skerts hy. "Groen is baie kalmerend vir my." Wat geniet hy die meeste van die voltooide badkamer? "Om in die bad langs die knetterende kaggelvuur te lê!" Muur- en vloerteëls van Stiles; handdoeke van Mungo
Hou by een of twee kleure, afhangend van die grootte van die vertrek. En bly weg van 'n spesifieke patroon vir teëls – ek vind dit verouder baie gou. – Etienne
Teen die stortmure is klein vierkantige teëls ingespan omdat dit die naaste aan handgemaak is wat hy kon kry. Op die stortvloer is swart keramiekteëls in 'n visgraatpatroon gelê. Die groen muurverf is spesiaal gemeng in 'n badkamerverf met 'n waterbasis.
In hierdie huis met sy eklektiese vermenging van Griekse, Marokkaanse en Weskus-dekor wou Sally Mckenzie van SalMac Design Studio 'n gevoel van ontspanne weelde skep. "Dié teëlpaneel was 'n speelse manier om die Marokkaanse tema as vloerkuns te gebruik tussen die wit mure," verduidelik sy. "Met inlegwerk moet jy die teëls se dikte in ag neem om seker te maak dat dit uiteindelik 100% gelyk met die vloervlak sal wees." Die afgevlakte vloer en teëls is met 'n glyvaste poliuretaan-vloerseëlaar behandel om te keer dat nat voete daarop gly. Teëls van Moroccan Warehouse
Tydens die opknap van 'n plaashuis het die binneontwerper Juanita Lacock 'n warm, aardse atmosfeer verkry met behulp van verskillende teksture en kleure uit die omgewing. "Die muurteëls werk goed; wit is altyd veilig en skep 'n skoon, ligte gevoel," verduidelik sy. "Hier is die venster met sy uitsig immers die fokuspunt in die vertrek." Die Marokkaanse vloerteëls skakel mooi in by die hout- en sementelemente, en al hierdie aardse kleure vorm saam 'n kalm geheel. Vloerteëls van Moroccan Warehouse; muurteëls van Victorian Bathrooms
Stilering l Misi Overturf
Swart en geel is 'n treffende kombinasie wat besonder goed werk in Peter Knappe se vakansiehuis in Dwarskersbos. Teëls van Tiletoria
Foto geneem by Azure in Dwarskersbos (perfecthideaways.co.za)
Pienk, wat in die 1940's hoogty gevier het, herleef vandag in verskeie trendy skakerings en skep hier 'n sagte, romantiese atmosfeer. Die kleiner formaat (100 x 100 mm) is 'n vars alternatief vir jou tipiese mosaïek- of metro-teëlgrootte. Riad Cuadrado-teël van Decobella
Handgemaakte teëls word gekenmerk deur organiese vorms, met skulpe en blare as gewilde ontwerpe.
Volgens Sharon Kensley van Akashic Tiles is mense altyd op soek na iets besonders; boonop is daar 'n neiging na tydlose skeppings en om opnuut met die natuur te verbind.
"Dis moeilik om 'n bepaalde gewilde fatsoen te identifiseer; dit verander voortdurend. Ons het wel eers skulp- en toe blaarteëls gesien en daarna retro- en abstrakte organiese vorms," vertel sy. "Blougroen, woudgroen, olyf, smarag, pienk, terracotta, oranje en skakerings van wit is tans gewild. En ons glo dat ryker teksture bydra tot sensoriese ervarings soos sig, gevoel en emosie."
KONTAK 082 853 9584, akashictiles.co.za
Teëls met 'n heuningkoekvorm was 'n paar jaar gelede gewild, maar Rialheim het hul eie stempel daarop afgedruk. Elkeen is 15 x 8 cm groot en te kry in verskillende kleure.
Biofiele ontwerp – 'n praktyk in die boubedryf wat mense nader aan die natuurlike omgewing bring deur middel van elemente uit die natuur – is tans groot nuus, vertel Nicole Russell van Italtile.
"Dis 'n sterk beweging weg van ons verknogtheid aan digitale skerms na ruimtes wat die natuur binnenooi. En dit maak soveel sin. Produkte wat soos iets uit die natuur lyk, raak al hoe gewilder en ons teëlreekse met 'n houtvoorkoms bly in aanvraag," sê sy. "Ons het pas ons nuwe Exence-reeks bekend gestel. Dié teëls is so na aan die natuur as kan kom, met 48 verskillende houtvoorkomste daarop gedruk."
KONTAK 010 271 2272, italtile.co.za
Kruisteëls is nie iets wat 'n mens dikwels sien nie, maar in dié badkamer in die Rosemary Hill-landgoed buite Pretoria verleen dit 'n treffende dog kalmerende voorkoms. Cross Brass Clad Adorn-teëls van Wolkberg
Die reghoekige Zellige-teëls op dié vloer is oorspronklik vir fonteine, nat ruimtes soos spa's en badkamers, asook kombuise gemaak. Al het dit dus 'n emaljevoorkoms, is dit nie glad nie – hoofsaaklik omdat hul oppervlak organies en ongelyk is. Bejmat teëls van Opia Design
Teëls met 'n houtvoorkoms is hier om te bly en danksy moderne tegnologie lyk die grein by die dag meer soos die ware jakob. Hierdie een van Italtile word beskryf as 'n lighartige grys met die karakter van jare se verwering.
"Wat ons tans sien, is 'n definitiewe neiging na kleiner maar langer, reghoekige teëls," vertel Stephen Morgan van Decobella. "Ofskoon die tradisionele metro-teël steeds gewild is, het die moderne smaller of langer groottes wêreldwyd 'n groot treffer geraak.
"Een gewilde uitleg-ontwerp is byvoorbeeld die vertikale stapelpatroon (ook bekend as 'KitKat') en variasies daarvan, wat taamlik verskil van die tradisionele Victoriaanse of plaasstyl. Jy sien dit nou oral."As dit kom by kleur of tekstuur, is skakerings van pastelblou, -pienk en -groen teëls met 'n mat, growwer tekstuur gewild. Dié trend behels egter nog die klassieke groottes, hetsy klein vierkantige of metro-tipe voorbeelde.
KONTAK 021 205 6250, decobella.co.za
Laslappie-teëls is nou ook al 'n paar jaar met ons, maar bly gewild – veral in 'n swart-wit-grys kleurskema. Black & White Patchwork Matt- geglasuurde porseleinteël van Italtile